Twee vas vir Pta-moord | Maroela Media
Twee mans, onderskeidelik 35 en 38 jaar oud, is Woensdag in Pretoria in hegtenis geneem nadat hulle glo 'n ander man doodgeslaan het.
Volgens konst. Tumisang Moloto het die twee verdagtes na bewering Dinsdag omstreeks 19:00 hul slagoffer in die Mooiplaas- informele nedersetting, wes van Centurion, erg aangerand.
"Die slagoffer het beserings aan sy bolyf opgedoen en is na die Kalafong-hospitaal geneem waar hy later aan sy beserings beswyk het," het Moloto gesê.
Die motief agter die aanval is nog onbekend en word ondersoek.
"Speurders van die Erasmia-polisie het onverpoosd gewerk om die verdagtes op te spoor. Hulle het 'n deurbraak gemaak toe hulle inligting oor die verdagtes se bewegings van lede van die gemeenskap ontvang het."
Moloto het gesê die polisie is na die verdagtes se skuilplek in Mooiplaas waar die mans aangekeer is. "Hulle het reeds hul bagasie gepak en het gereed gemaak om die polisie te ontduik."